Марко Ганчев
Хладен разсъдък

chitanka.info

Не зная по-дълбока бездна

от тенджерата с врящата вода.

Мехурите издуват ципи

в отчаяно усилие да спрат

превръщането на водата в нищо.

И ципата на моя мозък

така напразно се опъва

да задържи за още миг

разпадането на света ми

във молекули от вселенска пара.

И най-обидното е, че това

наричат го студен разсъдък.

2000

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.